ફાયર બ્રિગેડનાં સૂત્રોનાં જણાવ્યા મુજબ દરરોજ બેથી ત્રણ લોકો બ્રિજ પરથી કૂદી આત્મહત્યા કરતા હોય છે. જેમાંથી કેટલાકને બચાવી લેવાય છે તો કેટલાકની લાશ મળે છે. શહેરના તમામ બ્રિજની સમભાવ મેટ્રોના પ્રતિનિધિએ મુલાકાત લીધી તો એક પણ બ્રિજ પર ૧૦૯૬નું જિંદગી હેલ્પલાઇનનું બોર્ડ લાગેલું જોવા મળ્યું નહોતું. જેના પરથી સ્પષ્ટ જણાય છે કે પોલીસ આવા બ્રિજ પરથી જે લોકો કૂદીને આત્મહત્યા કરે છે તેને રોકવા માટે રસ ધરાવતી નથી. ૧૦૯૬ જિંદગી હેલ્પલાઇનને વધુ સારી બનાવીને શહેરમાં બની રહેલા આત્મહત્યાના બનાવોને રોકવા માટે પોલીસના ઉચ્ચ અધિકારીઓ નિઃરસતા દર્શાવી રહ્યા છે. જો પોલીસ ૧૦૯૬ જિંદગી હેલ્પલાઇનના હોર્ડિંગ્સ બ્રિજ અને શહેરમાં લગાવી તેનું પ્રમોશન કરે તો કદાચ કોઇ વ્યકિત પોતાની જિંદગી ખોવાનો વિચાર માંડી વાળી નવેસરથી જિંદગીની શરૂઆત કરી શકે અને આત્મહત્યાના બનાવોમાં પણ ઘટાડો થઇ શકે.